ट्रैक्टर मालिक ने लुटवाया था किसान, चार को कैद
नौ साल पहले हुई वारदात में सबलगढ़ न्यायालय ने सुनाया फैसला
आरोपियों को सात-सात साल की सजा के साथ दस-दस हजार का जुर्माना
भास्कर संवाददाता | मुरैनासबलगढ़
लूट के चार आरोपियों के खिलाफ दोष सिद्ध होने पर सबलगढ़ के द्वितीय अपर सत्र न्यायाधीश आरआर बडोदिया की अदालत ने सात-सात साल के सश्रम कारावास की सजा सुनाई है। नौ साल पहले घटित हुए इस अपराध में आरोपियों पर दस-दस हजार का जुर्माना भी हुआ है। इन्हें में से एक आरोपी को आर्म्स एक्ट में दोषी मानकर दो साल की कैद व तीन हजार रुपए का जुर्माना किया गया है। अभियोजन पक्ष की ओर से पैरवी अपर लोक अभियोजक रमेश वर्मा ने की।
कैलारस के गस्तोली गांव में रहने वाला रामदयाल धाकड़ 15 जून 2006 को गांव में ही रहने वाले हीरा सिंह जादौन का ट्रैक्टर लेकर मुरैना में सरसों बेचने आया था। सरसों बेचने पर उसे 90 हजार रुपए मिले जिन्हें बैग में रखकर वह वापस गांव जा रहा था। ट्रैक्टर हीरा सिंह का पुत्र सुरेन्द्र चला रहा था। वे अभी वनखंडी रोड गस्तोली मोड पर पहुंचे थे कि सुरेन्द्र के मोबाइल पर फोन आया जिस पर उसने कहा कि हम वनखंडेश्वर मंदिर के पास हैं, घर पहुंच रहे हैं। फोन कट होने के कुछ मिनट बाद ही कल्ली उर्फ रामविलास पुत्र रामस्वरूप गुर्जर निवासी छड़ेह, कल्लन उर्फ भगवती प्रसाद पुत्र रामबरन शुक्ला पचेखा व बल्लू उर्फ राजीव पुत्र पदम सिंह सिकरवार एक बाइक पर सवार होकर आए और ट्रैक्टर को रोक लिया। आरोपियों ने कट्टे व चाकू दिखाते हुए 90 हजार रुपए से भरा बैग छीना और निकल गए। रामदयाल ने इस संबंध में कैलारस थाने में लूट का मामला दर्ज कराया। पुलिस द्वारा विवेचना में पता चला कि उक्त तीनों आरोपी सुरेन्द्र के ही साथी हैं और सुरेन्द्र भी आरोपियों के साथ लूट में शामिल है।
पुलिस ने न्यायालय में चालान पेश किया। जिसमें सुरेन्द्र, कल्ली, कल्लन व बल्लू को सात-सात साल का सश्रम कारावास व दस-दस हजार रुपए के जुर्माना की सजा सुनाई गई हैं। जबकि कल्लन उर्फ भगवती पर कट्टा भी बरामद हुआ इसलिए इसे आर्म्स एक्ट का भी दोषी मानते हुए दो साल का कारावास व तीन हजार रुपए का अर्थदंड दिया गया है।
hin_Deva hin_Deva hin_Deva bho_Deva hin_Deva hin_Deva hin_Deva